Is dit hoe ons God ken? | ToekomsVenster
Is dit hoe ons God ken?
by Kariné Joubert | Nov 20, 2019 | Blog | 0 comments
God kan nie volledig geken word nie omdat Hy ver bokant ons begrip is. Hy is meer, groter, heerliker, omvattender, merkwaardiger, magtiger, heiliger, volmaakter, so kan ek aangaan, as wat ons ons kan voorstel. Om te sê dat jy God ken is eintlik effe arrogant. Daar is soveel, soveel, soveel meer. Ons gaan 'n ewigheid in die hiernamaals by Hom deurbring. Dit gaan ons 'n ewigheid neem om Hom beter te ken, en selfs dan sal dit 'n breukdeel wees van wie Hy werklik is.
Die teenoorgestelde is egter waar. Hy ken ons, vir jou en vir my, deur en deur, die fynste detail, die grootste uitdagings, verleenthede, sondes, tekortkominge, hartseer. Hy ken ook ons potensiaal en is voortdurend besig om ons kapasiteit om sy dissipels te wees te vergroot. Hy is nie klaar met ons tot op die dag dat Jesus op die wolke verskyn nie.
Ek het begin deur daarop te dui dat God net gedeeltelik deur ons geken word. Wat ons egter wel van Hom weet is dat Hy liefde is. Weereens kan ons God se verstaan van liefde nie begryp nie. Ons sien wel iets daarvan aan die kruis van Golgota. Ons kan nie langer twyfel dat God dit opreg bedoel met ons nie.
Juis daarom vind ek dit moeilik om 'n verstaan van God te akkommodeer wat verkondig dat Hy altyd gereed staan om te straf. Die brande in Australië en die uitsprake wat deur 'n bekende rugbyspeler in die verband gemaak word is daarvan 'n voorbeeld. Ek wil dit kategories stel, dit is nie hoe ek God verstaan nie.
Voordat 'n mens so 'n uitspraak maak moet jy die hartseer, teleurstelling en pyn van geaffekteerde mense in ag neem. God is boonop vir sekere mense kwaad maar Hy straf onskuldiges in die proses.
Sou Hy nie presies weet waar die sogenaamde oortreders is nie?
Waarom sou hy mense se eiendom, selfs lewens bedreig en afneem omdat Hy vir ander mense kwaad is?
Hoe kry mense dit reg om soveel skuld voor God se deur af te laai?
Het God 'n saak met sonde? Inderdaad!
Straf Hy sonde? Inderdaad!
Wanneer straf Hy sonde?
Twee duisend jaar gelede sodat elkeen wat in Hom glo nie verlore gaan nie maar die ewige lewe sal hê.